Document ID: 32008D0392

32008D0392
L 138/12
SLUŽBENI LIST EUROPSKE UNIJE
30.04.2008.
ODLUKA KOMISIJE
od 30. travnja 2008.
o provedbi Direktive Vijeća 2006/88/EZ o informacijskoj stranici na internetu kako bi informacije o poslovanjima akvakulture i autoriziranim objektima za preradu bile dostupne elektroničkim putem
(priopćena pod brojem dokumenta C(2008) 1656)
(Tekst značajan za EGP)
(2008/392/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 2006/88/EZ od 24. listopada 2006. o zahtjevima zdravlja životinja koji se primjenjuju na životinje akvakulture i njihove proizvode te o sprečavanju i suzbijanju određenih bolesti akvatičnih životinja (1), a posebno njezin članak 59. stavak 2.,
budući da:
(1)
Direktiva 2006/88/EZ utvrđuje zahtjeve zdravlja koje treba primjenjivati pri stavljanju na tržište, uvozu i provozu životinja i proizvoda akvakulture te minimalne preventivne mjere usmjerene na podizanje svijesti i spremnosti nadležnih tijela, poslovanja akvakulture i drugih povezanih s tom industrijom, za bolesti životinja akvakulture.
(2)
Da bi se poboljšalo sprečavanje pojave i širenja bolesti navedenih u Prilogu IV. Direktivi 2006/88/EZ, informacije o poslovanjima akvakulture i autoriziranim objektima za preradu, a posebno o vrstama koje drže i njihovom zdravstvenom statusu, treba učiniti elektronički dostupnima državama članicama.
(3)
Podaci su trenutačno javno dostupni u registrima koje vode države članice u skladu s člankom 6. Direktive 2006/88/EZ.
(4)
Da se olakša interoperabilnost informacijskih sustava i elektroničko korištenje postupaka između država članica te osigura transparentnost i razumljivost, bitno je da informacije o poslovanjima akvakulture i autoriziranim objektima za preradu budu predstavljene na jedinstven način u cijeloj Zajednici. Informacijska stranica na internetu je tehnički najbolje izvedivo rješenje jer osigurava jednostavan pristup takvim informacijama i ne zahtijeva prevelika sredstva. Zato treba izraditi model izgleda informacijske stranice na internetu.
(5)
Prilog II. Direktivi 2006/88/EZ utvrđuje informacije koje su potrebne za registar poslovanja akvakulture i autoriziranih objekata za preradu. Kako je cilj informacijske stranice na internetu olakšati interoperabilnost relevantnih informacija zabilježenih u registrima poslovanja akvakulture uspostavljenima u državama članicama, internetska stranica ne mora nužno uključivati sve te informacije. Međutim, treba uključivati sve informacije koje su relevantne za otkrivanje trgovinskih ograničenja uzrokovanih zbog drugačijeg zdravstvenog statusa.
(6)
Direktiva 2006/88/EZ određuje, odstupajući od zahtjeva autorizacije utvrđenog ovom Direktivom, da države članice mogu zahtijevati samo da nadležno tijelo registrira instalacije koje nisu poslovanja akvakulture i u kojima se akvatične životinje drže bez namjere stavljanja na tržište, sportski ribnjaci i poslovanja akvakulture koja opskrbljuju lokalne potrošače.
(7)
Rizik širenja bolesti akvatičnih životinja koji predstavljaju instalacije, sportski ribnjaci i poslovanja akvakulture koje je registriralo nadležno tijelo, odstupajući od članka 4. stavka 1. Direktive 2006/88/EZ, varira ovisno o njihovoj prirodi, značajkama i lokaciji. Države članice zato moraju odlučiti u kojoj mjeri informacije o tim instalacijama, sportskim ribnjacima i poslovanjima akvakulture trebaju biti uključene u informacijsku stranicu na internetu.
(8)
Kako državama članicama treba dati dovoljno vremena da popune informacijsku stranicu na internetu s odgovarajućim informacijama o poslovanjima akvakulture i autoriziranim objektima za preradu, treba osigurati da te informacije budu dostupne najkasnije do 31. srpnja 2009.
(9)
Mjere predviđene ovom Odlukom su u skladu s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Sadržaj i područje primjene
1. Ovom Odlukom utvrđuju se pravila o informacijskoj stranici na internetu koju moraju uspostaviti države članice kako bi učinile informacije o poslovanjima akvakulture i autoriziranim objektima za preradu, dostupnima elektroničkim putem u skladu s člankom 59. Direktive 2006/88/EZ.
2. Ova se Odluka primjenjuje mutatis mutandis na instalacije, sportske ribnjake i poslovanja akvakulture koje je nadležno tijelo registriralo odstupajući od članka 4. stavka 1. Direktive 2006/88/EZ, u skladu s člankom 4. stavkom 4. navedene Direktive uzimajući u obzir drugi podstavak članka 2. stavka 1. ove Odluke.
Članak 2.
Informacijska stranica na internetu
1. Države članice moraju uspostaviti informacijsku stranicu na internetu („informacijska stranica na internetu”) da učine dostupnima informacije o uzgajalištima ili proizvodnim područjima za uzgoj mekušaca poslovanja akvakulture i autoriziranih objekata za preradu koji su autorizirani u skladu s člankom 4. Direktive 2006/88/EZ.
Države članice odlučuju za svaki slučaj pojedinačno koje instalacije, sportske ribnjake i poslovanja akvakulture iz članka 1. stavka 2. moraju biti navedeni na informacijskoj stranici na internetu, uzimajući u obzir rizik širenja bolesti akvatičnih životinja koje mogu nastati poslovanjem takvih instalacija, sportskih ribnjaka i poslovanja akvakulture ovisno o njihovoj prirodi, karakteristikama i lokaciji.
2. Države članice trebaju izraditi informacijsku stranicu na internetu u skladu s modelima utvrđenima u sljedećim prilozima:
(a)
Prilog I. za poslovanja akvakuluture koja drže ribu;
(b)
Prilog II. za poslovanja akvakuluture koja drže mekušce;
(c)
Prilog III. za poslovanja akvakuluture koja drže rakove;
(d)
Prilog IV. za autorizirane objekte za preradu koji kolju životinje akvakulture u svrhu kontrole bolesti iz članka 4. stavka 2. Direktive 2006/88/EZ.
3. Države članice redovito ažuriraju informacijsku stranicu na internetu, tako da se korespondira informacijama obuhvaćenima registrom koji se vodi u skladu s člankom 6. Direktive 2006/88/EZ.
Promjene zdravstvenog statusa stavljaju se na informacijsku stranicu na internetu čim se promijeni zabilježeni zdravstveni status.
4. Države članice obavješćuju Komisiju o internetskoj adresi informacijske stranice.
Članak 3.
Datum primjene
Ova se Odluka primjenjuje od 1. kolovoza 2008.
Međutim, informacijska stranica na internetu dopunjuje se informacijama iz članka 2. stavka 2. i Priloga I. do IV. najkasnije do 31. srpnja 2009.
Članak 4.
Adresati
Ova je Odluka upućena državama članicama.
Sastavljeno u Bruxellesu 30. travnja 2008.

Labels: 12
0
17
6